ADÁSVÉTELI SZERZŐDÉS
amely létrejött

Szerződő felek

………………………..
mint eladó, a továbbiakban, mint eladó

Ferencvárosi Szociális és Gyermekjóléti Intézmények Igazgatósága 
(székhely: 1096 Budapest, Lenhossék u. 7-9. adószám: 15509471-2-43, képviseletében Bázsa-Mosó László Igazgató) mint vevő, továbbiakban, mint vevő, együtt mint felek

között az alulírott napon az alábbi feltételek szerint

A szerződéskötési előzmények
1. Felek rögzítik, hogy eladó tisztítószerek és eszközök forgalmazásával üzletszerűen foglalkozó gazdasági társaság, míg vevő önkormányzati fenntartású költségvetési szerv.

2. Felek rögzítik, hogy jelen szerződés aláírását megelőzően vevő beszerzési eljárást folytatott le a melléklet szerinti ingóságok beszerzése érdekében a „Budapest, IX. kerület Ferencvárosi Szociális és Gyermekjóléti Intézmények Igazgatósága számára tisztítószer biztosítása” tárgyban a IV-160/2024. 04. 09. iktatószámú Beszerzési szabályzat 5.c. pontja szerinti pontja alapján. 

3. Eladó a beszerzési eljárásban a feltételeknek megfelelő érvényes ajánlatot nyújtott be, amely az ajánlattételi felhívás szerinti értékelési szempont alapján a legalacsonyabb árat tartalmazó ajánlatként került kiválasztásra, ennek megfelelően vevő az eladót hirdette ki az eljárás nyerteseként. 

4. Felek kijelentik és tudomásul veszik, hogy a beszerzési eljárás iratai, különösen az ajánlati felhívás és dokumentáció (értve ez alatt a felhíváson kívüli egyéb beszerzési dokumentumokat), valamint eladónak, mint a beszerzési eljárás nyertes ajánlattevőjének ajánlata a jelen szerződés részét képezik, annak ellenére, hogy azt a szerződéshez ténylegesen nem csatolják.

A szerződés tárgya
5. Eladó eladja, vevő megvásárolja a jelen szerződés melléklete szerinti ingóságokat, a mellékletben megjelölt darabszámban összesen …………………-Ft+áfa, azaz ……………… forint+áfa vételárért.

6. Eladó jelen szerződés aláírásával kijelenti és szavatolja, hogy az adásvétel tárgyát képező ingóságok per-, teher- és igénymentesek, azok új, bontatlan csomagolású termékek, a szavatossági idő egyik termék esetében sem jár le 2027. 12. 31. napja előtt.

A termék átvétele
7. Eladó a megvásárolt ingóságot a jelen szerződés aláírásától számított 15 napon belül szállítja le a vevő ………. szám alatti telephelyének …… helyiségébe. Eladó saját (vagy más) megfelelő fuvareszközén köteles biztosítani az ingóságoknak a teljesítés helyére történő fuvarozását. A fuvarozás módszerének (alkalmazott eszköznek) olyannak kell lennie, hogy az ingóságok ne sérüljenek, a jogszabályoknak, szabványoknak mindenben megfeleljen. A lerakodás az Eladó kötelezettsége. Eladó köteles a lerakodáshoz a megfelelő személyi, ill. tárgyi feltételeket biztosítani. 

8. A vevő az átvételre felajánlott ingóságokat egyszakaszos átadás-átvétel keretében - átvételi eljárás alá vonja. Eladó köteles a vevőt a teljesítésről legalább a teljesítés időpontját megelőző 2 munkanappal korábban írásban értesíteni. A vevő az értesítés kézhezvételétől számított 1 munkanapon belül írásban köteles jóváhagyni az időpontot azzal a kitétellel, hogy lehetősége van egy alkalommal (a teljesítési határidőn belül) új teljesítési időpontot javasolni. 

9. Az átvételi eljárás során vevő az általa meghatározott ellenőrzéseket végzi el az ingóságokra vonatkozóan. Amennyiben az átadás-átvétel során hiba-, vagy hiány állapítható meg, akkor az átvételt az adott ingóság vonatkozásában a vevő megtagadja. Ebben az esetben az eladó köteles legkésőbb 10 napon belül hiány-, és hibamentesen átadni az ingóságot.

10. Felek kifejezetten rögzítik, hogy az átadás-átvétel során csak és kizárólag a darabszámot és a fentiek szerinti szemmel látható jellemzőket ellenőrzik. Ennek alapján az átadásátvételi jegyzőkönyv átadása vevő részéről nem jelenti az ún. rejtett hibák, szabad szemmel nem látható hiányosságok, ill. mindazon követelmények esetén, melyre műszaki adat előírásra került, de mérésre nem kerül sor, a hiány-, és hibamentes teljesítés igazolását.

11. Az átvételi eljárásról a Felek szállítóleveleket vesznek át. 

12. A teljesítés tehát a fentiek okán akkor történik meg, amikor az ingóságok a vevő részéről teljes körben átvételre kerültek. Eddig az időpontig a költség-, és kárveszélyviselés az eladót terhelik azzal, hogy az független attól, hogy az adott ingóság hol található.

13. A tulajdonszerzés időpontja az átvétel időpontja.

A vételár kiegyenlítése
14. Az ellenérték tartalmazza az eladó jelen szerződés teljesítése során felmerülő mindennemű költségét, így különösen az ingóságok ellenértékét, a szállítás és rakodás költségét és egyéb kiadását, ezért eladó a vevővel szemben további költség, - és díjigénnyel semmilyen jogcímen nem élhet.

15. Vevő a vételárat az eladó által kiállított számla alapján teljesíti 15 nap fizetési határidővel.

A szerződés megerősítése, szerződést biztosító mellékkötelezettségek
16. Eladó amennyiben olyan okból, amiért felelős (Ptk. 6:186. §), a jelen szerződésben meghatározott teljesítési határidőt nem tartja be (késedelem), késedelmi kötbért fizet vevőnek. A kötbér mértéke a nettó ellenszolgáltatás (vételár) 1 %-a naponta. A 15 napot meghaladó késedelem esetén vevő jogosult a szerződést azonnali hatállyal felmondani/elállni, amely okán eladó a meghiúsulási kötbérfizetésre lesz kötelezett a késedelmi kötbéren felül.

17. Amennyiben olyan okból, amiért eladó felelős (Ptk. 6:186. §) a szerződés teljesedésbe menése meghiúsul, köteles eladó vevőnek a nettó vételár 30 %-nak megfelelő meghiúsulási kötbért megfizetni.

18. Vevő esetleges kötbér-igényét írásbeli felszólítás útján érvényesíti, melynek eladó köteles 8 naptári napon belül maradéktalanul eleget tenni. Amennyiben Eladó a fenti irat kézhezvételét követő 3 munkanapon belül magát érdemi indokolással és azt alátámasztó bizonyítékokkal nem menti ki, akkor a kötbér elismertnek tekintendő, és a kötbér a számlába beszámítható.

19. A kötbérigények érvényesítése vagy annak elmulasztása nem zárja ki a szerződésszegésből eredő egyéb igények érvényesítésének lehetőségét.

20. A nem szerződésszerű teljesítés vevő által történő elfogadása nem jelent lemondást a szerződésszegésből eredő igényekről.

A szerződés módosítása, megszűnése
21. A jelen szerződésben szabályozottakat csak írásban, a felek cégszerű aláírásával lehet módosítani. Szóban, ráutaló magatartással vagy írásban, de a felek részéről a Szerződést aláíró képviselő személyektől eltérő beosztással rendelkező személyek által tett jognyilatkozat a szerződés módosítására nem alkalmas. 

22. A jelen szerződés megszűnik:
a) teljesítéssel,
b) azonnali hatályú felmondással.

23. Felek rögzítik, hogy mind a vevő, mind az eladó a másik fél súlyos szerződésszegése esetén jogosult a jelen szerződést írásban azonnali hatállyal felmondani.

24. Az eladó részéről súlyos szerződésszegésnek minősül különösen, de nem kizárólagosan, ha
a. az eladó a teljesítést jogos ok nélkül megtagadja,
b. az eladó jelen szerződésen alapuló kötelezettségeit olyan jelentős mértékben megszegte, hogy ennek következtében vevőnek a további teljesítés igénybevétele nem áll érdekében, 
c. az eladó felfüggeszti a kifizetéseit, ellene jogerősen felszámolási eljárást rendelnek el, eladó legfőbb szerve a társaság végelszámolásának megkezdéséről, felszámolásának kezdeményezéséről határoz,
d. jogszabályon alapuló felmondási vagy elállási okok fennállnak,
e. az eladó bármilyen módon megtéveszti a vevőt, vagy valótlan adatot szolgáltat és ez közvetlen vagy közvetett módon káros hatással lehet a lényeges szerződéses kötelezettségek teljesítésére.

25. A Vevő részéről súlyos szerződésszegésnek minősül különösen, ha a fizetési kötelezettségét - jóváhagyott teljesítési igazolás és számla esetén - írásbeli felszólítás ellenére nem teljesíti a felszólítás kézhezvételét követő 8 napon belüli határidőre.

Záró rendelkezések
26. A Felek rögzítik, hogy joghatályos nyilatkozatokat egymás felé csak írásban, címzetten, tértivevényes postai úton, vagy a másik fél tudomás szerzését igazoltan személyes átvétellel vagy a jelen megállapodásban rögzített e-mail címek útján lehet tenni. A Felek kötelezettsége az elérhetőségi címek változásáról haladéktalanul, legkésőbb 8 napon belül írásban értesíteni egymást. Az értesítés megtörténtéig a korábbi címek érvényesek, és a küldemény kézbesítettnek tekintendő - a postai kézbesítés esetén - a „címzett ismeretlen,” „elköltözött”, „kézbesítés akadályozott”, „nem kereste”„átvételt megtagadta” jelzéssel visszaszármaztatott  küldemények esetében a kézbesítés postai szolgáltató általi megkísérlésének a napján, míg - e-mail útján történő kézbesítés esetén - az e-mail elküldését követő 5. munkanapon éjfélkor.

27. Felek egymással a kapcsolatot az alábbi elérhetőségeiken keresztül tartják:
A Eladó kapcsolattartási adatai:
(cím: ……..., telefon: ……., e-mail: …….). 
A Vevő kapcsolattartási adatai:
(cím: ……..., telefon: ……., e-mail: …….).

28. A jelen szerződésben nem szabályozott kérdésekben a Polgári Törvénykönyv rendelkezései az irányadók.

29. Jelen szerződés 4 darab, egymással mindenben megegyező, eredeti példányban készült, melyből aláírás után 2 példány a eladót, 2 példány a vevőt illet meg. 

30. Szerződő felek a jelen szerződésben foglalt feltételekkel egyetértenek, azokat közösen értelmezték és azt, mint akaratukkal mindenben megegyezőt, elolvasás után cégszerűen jóváhagyólag aláírták. 

31. Felek jelen megállapodást, mint akaratukkal mindenben megegyezőt, jóváhagyólag írták alá.

	Budapest, 2026. …..hó….nap
	


…………………………………………………
Ferencvárosi Szociális és Gyermekjóléti Intézmények Igazgatósága vevő
képviseletében: Bázsa-Mosó László igazgató

	Budapest, 2026. …hó….nap
	


…………………………………………………
…….. eladó

	A szerződés pénzügyi fedezete biztosított:
Budapest, 2026. …..hó….nap 
	
………………………………………………….

pénzügyi ellenjegyző

	A szerződés a jogszabályoknak megfelel:
Budapest, 2026…..hó….nap
	
………………………………………………….
dr. Anda Péter
jogi véleményező



